PRINC พุ่ง 7% รับข่าวบิ๊กล็อต BH หวัง “สาธิต” นำเงินขยาย รพ.
PRINC ทะยาน 7% รับข่าวบิ๊กล็อต “บำรุงราษฎร์” คาด “ดร.สาธิต วิทยากร” ขายออก นำเงินไปลงทุนขยายโรงพยาบาลเครือพริ้นซิเพิล แคปิตอล เป็น 20 แห่งภายในปี 66
PRINC ทะยาน 7% รับข่าวบิ๊กล็อต “บำรุงราษฎร์” คาด “ดร.สาธิต วิทยากร” ขายออก นำเงินไปลงทุนขยายโรงพยาบาลเครือพริ้นซิเพิล แคปิตอล เป็น 20 แห่งภายในปี 66
18 ส.ค. 2565

ผู้สื่อข่าวรายงานว่า วันนี้ (18 ส.ค. 65) ราคาหุ้น บริษัท พริ้นซิเพิล แคปิตอล จำกัด (มหาชน) หรือ PRINC ปรับตัวขึ้นร้อนแรงจนเปิดตลาดภาคบ่ายขึ้นไปที่ระดับ 7.45 บาท บวกไป 0.50 บาท หรือขึ้นไป 7.19% สูงสุดที่ระดับ 7.70 บาท ต่ำสุดที่ระดับ 6.95 บาท ด้วยมูลค่าการซื้อขาย 214.21 ล้านบาท

โดยราคาหุ้นของ PRINC ปรับตัวขึ้นอาจโยงใยไปถึงการทำบิ๊กล็อตใน บริษัท โรงพยาบาลบำรุงราษฎร์ จำกัด (มหาชน) หรือ BH โผล่วันนี้ 18 ส.ค. 65 จำนวน 66.70 ล้านหุ้น มูลค่ารวม 1.19 หมื่นล้านบาท ราคาเฉลี่ย 178.01 บาท  สืบเนื่องจากแหล่งข่าวระบุว่าจากการตรวจสอบเบื้อต้น รวมถึงจำนวนหุ้นที่ผู้ถือหุ้นใหญ่ถืออยู่ คาดว่าบิ๊กล็อตที่เกิดขึ้นอาจจะเป็นของ ดร.สาธิต วิทยากร กรรมการผู้จัดการ PRINC หลังจากเข้าไปถือหุ้น BH เมื่อปลายปี 2563 ทุนประมาณ 103 บาทต่อหุ้น ซึ่งไม่ได้มีส่วนบริหารใดๆ แล้วจนกระทั้งเมื่อเดือน พ.ค. 65 มีการขายหุ้นผ่านบัญชีบิ๊กล็อต ออกไปจำนวน 71.90 ล้านหุ้น ราคาเฉลี่ย 151.50 บาท ไปให้กับ บริษัทหลักทรัพย์ เกียรตินาคินภัทร จำกัด (มหาชน) หรือ KKPS ดังนั้นเชื่อว่าบิ๊กล็อตของวันนี้ก็น่าจะเป็นส่วนที่เหลือ
ดังนั้น หากเป็นตามนี้จริง เท่ากับว่า ดร. สาธิต วิทยากร น่าจะไม่เหลือหุ้นใน BH (หรือเหลือน้อยมาก) อย่างไรก็ตามเดิมทีที่ ดร. สาธิต เข้ามา ตั้งใจเป็นนักลงทุน ซึ่งพอถึงจุดที่พอใจกับกำไร และต้องใช้เงินไปลงทุนธุรกิจตนเองเพิ่มเติมใน PRINC ที่อยู่ในช่วงลงทุน
สำหรับแผนจากลงทุนของ PRINC มีแผนที่จะขยายโรงพยาบาลเป็น 20 แห่งภายในปี 66 จากปัจจุบันมีโรงพยาบาลทั้งหมด 13 แห่งใน 11 จังหวัด เท่ากับภายในเวลาปีกว่ามีแผนขยายการลงทุนโรงพยาบาลเพิ่มเติมอีกประมาณ 7 แห่ง ถึงจะเป็นไปตามเป้าหมาย และถือเป็นเครือโรงพยาบาลที่เน้นกระจายการลงทุนไปเมืองรอง และถือว่าเติบโตเร็วที่สุด เป็นเครือโรงพยาบาลที่น่าจับตามองอีกแห่งหนึ่ง